કૌરવો જોડે લડતી વખતે પાંડવો ધર્મને ધરીને જ લડ્યા હતા એવી એક માન્યતા પ્રચલિત હોવાનું જણાય છે. પરંતુ પાંડવોએ યુદ્ધમાં ધર્મબાહ્ય માર્ગો લીધા તેથી જ તેઓ ભીષ્મ, દ્રોણ અને કર્ણ એ ત્રણેને મારી નાખી શક્યા, એ વ્યાસે કથામાં અગાઉ બતાવ્યું છે. હવે દુર્યોધનવધ પ્રસંગમાં યુદ્ધનો અને કથાનો છેલ્લો અંક આવ્યો. વ્યાસે પાંડવોએ કૌરવો વિરુદ્ધ વાપરેલ ધર્મબાહ્ય માર્ગોનો તે વધમાં ઉચ્ચ બિંદુ આણ્યો છે. ઉપરાંત, પાંડવપક્ષે ધર્મના નામ હેઠળ ઉપજાવી કાઢેલાં સગવડિયાં કારણોનો પણ ઉચ્ચ બિંદુ આણ્યો છે. આ બધા ધર્મબાહ્ય માર્ગો અને ધર્મના નામ હેઠળ બધાં સગવડિયાં કારણો ઉપજાવી કાઢવામાં જેનો પ્રમુખ હાથ છે તે વ્યાસનું કથાપાત્ર છે – કૃષ્ણ.